PMIndiaData/PMIndiaSum huggingface dataset:
प्रधानमंत्री ने भिलाई इस्‍पात संयंत्र गैस लीक मामले में डॉ. रमन सिंह से बात की

प्रधानमंत्री श्री नरेन्‍द्र मोदी ने आज सुबह छत्‍तीसगढ़ के मुख्‍यमंत्री डॉ. रमन सिंह से बातचीत कर भिलाई इस्‍पात संयंत्र गैस हादसे से पीडि़त व्‍यक्तियों के राहत एवं बचाव तथा उपचार के लिए हर तरह की आवश्‍यक सहायता दिये जाने का आश्‍वासन दिया है। प्रधानमंत्री ने इस दुर्घटना में मारे गए लोगों के परिजनों के प्रति संवेदना व्‍यक्‍त की है। श्री मोदी ने केन्‍द्रीय गृह मंत्री श्री राजनाथ सिंह से बातचीत कर निर्देश दिया कि केन्‍द्र सरकार भिलाई इस्‍पात संयंत्र में राज्‍य सरकार की ओर से चलाये जा रहे राहत अभियानों में समन्‍वय स्‍थापित करे तथा यह सुनिश्चित भी करे कि पीड़ि‍त व्‍यक्तियों को हर संभव सहायता पहुंचाई जाए।
प्रधानमंत्री श्री नरेन्द्र मोदी और फिनलैंड की प्रधानमंत्री सुश्री सना मरिन के बीच वर्चुअल शिखर सम्मेलन

प्रधानमंत्री श्री नरेन्द्र मोदी ने फिनलैंड की प्रधानमंत्री सुश्री सना मरिन के साथ 16 मार्च, 2021 को एक वर्चुअल शिखर सम्मेलन का आयोजन करेंगे। भारत और फिनलैंड के बीच जीवंत और दोस्ताना संबंध लोकतंत्र, स्वतंत्रता और नियमों पर आधारित अंतर्राष्ट्रीय सीमा के साझा मूल्यों पर आधारित हैं। दोनों देशों में व्यापार एवं निवेश, शिक्षा, नवाचार, विज्ञान एवं प्रौद्योगिकी के साथ शोध एवं विकास में व्यापक सहयोग कायम है। दोनों पक्ष सामाजिक चुनौतियों के समाधान के लिए आर्टीफिशियल इंटेलिजेंस के इस्तेमाल से संयुक्त रूप से क्वांटम कंप्यूटर के विकास पर मिलकर काम भी कर रहे हैं। फिनलैंड की लगभग 100 कंपनियां भारत में दूरसंचार, इलीवेटर्स, मशीनरी और ऊर्जा के साथ साथ नवीकरण ऊर्जा जैसे क्षेत्रों में सक्रिय रूप से परिचालन में हैं। लगभग 30 भारतीय कंपनियां फिलनैंड में मुख्य रूप से आईटी, वाहन उपकरणों और आतिथ्य क्षेत्र में सक्रिय हैं। शिखर सम्मेलन के दौरान, दोनों नेता द्विपक्षीय संबंधों पर व्यापक रूप से संवाद करेंगे और परस्पर हित के क्षेत्रीय और वैश्विक मुद्दों पर विचारों का आदान प्रदान भी करेंगे। वर्चुअल शिखर सम्मेलन भारत-फिनलैंड भागीदारी के भविष्य में विस्तार और विविधता का खाका भी उपलब्ध कराएगा।
प्रधानमंत्री और मॉरीशस के प्रधानमंत्री के बीच टेलीफोन पर बातचीत

प्रधानमंत्री श्री नरेन्द्र मोदी ने आज मॉरीशस के प्रधानमंत्री महामहिम प्रविंद जगन्नाथ से टेलीफोन पर बातचीत की। चक्रवात अम्फान द्वारा भारत में हुए नुकसान के लिए प्रधानमंत्री जगन्नाथ ने शोक व्यक्त किया। उन्होंने भारतीय नौसेना के जहाज ‘केसरी’ को ‘ऑपरेशन सागर’ के हिस्से के रूप में मॉरीशस भेजने के लिए प्रधानमंत्री श्री मोदी को धन्यवाद दिया।कोविड -19 महामारी के खिलाफ लडाई में मॉरीशस के स्वास्थ्य अधिकारियों की मदद करने के लिए दवाओं की खेप और 14 सदस्यीय मेडिकल टीम के साथजहाजमॉरीशस पहुंचा था। प्रधानमंत्री ने भारत और मॉरीशस के लोगों बीच विशेष संबंधों को याद किया और कहा कि भारत इस संकट के समय में अपने मित्रों का समर्थन करने के लिए कर्तव्यबद्ध है। प्रधानमंत्री ने प्रधानमंत्री जगन्नाथ के नेतृत्व में मॉरीशस द्वारा कोविड -19के खिलाफ प्रभावी उपायोंकी प्रशंसा की, जिसके परिणामस्वरूप पिछले कई हफ्तों से कोई नया मामला सामने नहीं आया है। उन्होंने सुझाव दिया कि मॉरीशस अपनी सर्वोत्तम प्रथाओं का दस्तावेज तैयार कर सकता है, जो अन्य देशों, विशेष रूप से द्वीप देशों के लिएसमान स्वास्थ्य संकटों से निपटने में सहायक होगा। दोनों राजनेताओं ने विभिन्न क्षेत्रों में सहयोग बढ़ाने पर चर्चा की, जिसमें मॉरीशस के वित्तीय क्षेत्र का समर्थन करने के उपायऔर मॉरीशस के युवाओं को आयुर्वेदिक चिकित्सा का अध्ययन करने के लिए सक्षम बनाना शामिल है। प्रधानमंत्री श्री मोदी ने मॉरीशस के लोगों के स्वास्थ्य और कल्याण तथा दोनों देशों के बीच विशिष्ट मधुर संबंधों के बनाये रखने के लिए अपनी शुभकामनाएं दीं।
क्षेत्रीय ग्रामीण बैंक अधिनियम, 1976 में संशोधन

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल की बैठक में क्षेत्रीय ग्रामीण बैंक अधिनियम, 1976 में संशोधनों को मंजूरी दी गई, ताकि केंद्र सरकार, राज्‍य सरकारों और प्रायोजक बैंकों के बीच हिस्‍सेदारी के आधार पर ग्रामीण बैंकों की पूंजी क्षमता को मजबूत किया जा सके और उसके संदर्भ में लचीलापन बढ़ाया जा सके। केंद्र सरकार द्वारा नियुक्‍त गैर सरकारी निदेशकों के कार्यकाल को तीन वर्षों की अवधि के लिए तय किया जाएगा। इन संशोधनों से यह सुनिश्चित किया जाएगा कि क्षेत्रीय ग्रामीण बैंकों की वित्‍तीय स्थिरता में इजाफा हो और वे ग्रामीण क्षेत्रों की ऋण आवश्‍यकताओं को पूरा करने में बड़ी भूमिका निभा सकें। इसके अलावा क्षेत्रीय ग्रामीण बैंकों के बोर्ड को भी मजबूत किया जाएगा।
कैबिनेट ने भारत और नाइजीरिया के बीच शांतिपूर्ण उद्देश्यों के लिए बाहरी अंतरिक्ष की खोज और इसके उपयोग में सहयोग पर हुए समझौता ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल को शांतिपूर्ण उद्देश्यों के लिए बाहरी अंतरिक्ष की खोज और इसके उपयोग में सहयोग पर भारत और नाइजीरिया के बीच हुए समझौता ज्ञापन (एमओयू) से अवगत कराया गया। एमओयू पर जून, 2020 में बेंगलुरु में भारत के भारतीय अंतरिक्ष अनुसंधान संगठन (इसरो) और अगस्त 13, 2020 को अबूजा में नाइजीरिया के राष्ट्रीय अंतरिक्ष अनुसंधान और विकास एजेंसी (एनएएसआरडीए) ने हस्ताक्षर किए हैं। विवरण: • यह समझौता ज्ञापन दोनों देशों को सहयोग के संभावित हित क्षेत्रों जैसे पृथ्वी की सुदूर संवेदन (रिमोट सेंसिंग); सैटलाइट संचार और सैटलाइट आधारित नेविगेशन; अंतरिक्ष विज्ञान एवं ग्रहों की खोज; अंतरिक्ष यान, लॉन्च व्हीकल, अंतरिक्ष प्रणालियों और जमीनी प्रणालियों का उपयोग; भू-स्थानिक उपकरण और तकनीक सहित अंतरिक्ष प्रौद्योगिकी के व्यावहारिक अनुप्रयोग; और सहयोग के अन्य क्षेत्रों को तय करने के लिए सक्षम बनाएगा। • इस समझौता ज्ञापन के तहत एक संयुक्त कार्य दल का गठन किया जायेगा, जिसमें डीओएस / इसरो और नाइजीरिया के राष्ट्रीय अंतरिक्ष अनुसंधान और विकास एजेंसी (एनएएसआरडीए) के सदस्य शामिल होंगे। संयुक्त कार्य दल समय-सीमा और कार्यान्वयन के साधनों सहित कार्य योजना को अंतिम रूप देगा। कार्यान्वयन रणनीति और लक्ष्य: हस्ताक्षरित एमओयू के तहत एक संयुक्त कार्य दल का गठन किया जायेगा, जिसमें अंतरिक्ष विभाग (डीओएस) / इसरो और नाइजीरिया के राष्ट्रीय अंतरिक्ष अनुसंधान और विकास एजेंसी (एनएएसआरडीए) के सदस्य शामिल होंगे। संयुक्त कार्य दल समय-सीमा और कार्यान्वयन के साधनों सहित कार्य योजना को अंतिम रूप देगा। प्रभाव: हस्ताक्षरित एमओयू पृथ्वी की सुदूर संवेदन (रिमोट सेंसिंग); सैटलाइट संचार; सैटलाइट नेविगेशन; अंतरिक्ष विज्ञान और बाहरी अंतरिक्ष की खोज के क्षेत्र में नई अनुसंधान गतिविधियों और अनुप्रयोग संभावनाओं का पता लगाने के लिए प्रोत्साहन प्रदान करेगा। व्यय: हस्ताक्षरकर्ताओं का विचार है कि पारस्परिक रूप से तय किए गए कार्यक्रम सहयोग के आधार पर पूरे किए जाएंगे। इस तरह की गतिविधियों के लिए फंडिंग की व्यवस्था प्रति कार्य के आधार पर हस्ताक्षरकर्ताओं द्वारा पारस्परिक रूप से तय की जाएगी। इस समझौता ज्ञापन के तहत की जाने वाली संयुक्त गतिविधियों का वित्तपोषण, संबंधित हस्ताक्षरकर्ताओं के कानूनों और विनियमों के अनुसार किया जाएगा और यह इन उद्देश्यों के लिए आवंटित धन की उपलब्धता के अधीन होगा। लाभार्थी: इस समझौता ज्ञापन के माध्यम से नाइजीरिया सरकार के साथ सहयोग और मानवता के लाभ के लिए अंतरिक्ष प्रौद्योगिकियों के अनुप्रयोग के क्षेत्र में एक संयुक्त गतिविधि विकसित करने में सहायता मिलेगी। इस प्रकार, देश के सभी वर्गों और क्षेत्रों को लाभ मिलेगा। पृष्ठभूमि: भारत और नाइजीरिया लगभग एक दशक से औपचारिक अंतरिक्ष सहयोग करने के लिए प्रयासरत हैं। नाइजीरिया में भारतीय उच्चायोग की पहल के साथ, अंतरिक्ष सहयोग के लिए अंतर-सरकारी एमओयू का मसौदा एमईए के माध्यम से नाइजीरियाई अधिकारियों के साथ साझा किया गया था। राजनयिक माध्यमों से विचार-विमर्श के बाद, दोनों पक्षों ने समझौता ज्ञापन के एक व्यावहारिक मसौदा तैयार किया और आंतरिक अनुमोदन के लिए इसे आगे बढ़ाया। हालांकि एमओयू पर हस्ताक्षर करने की मंजूरी समय से मिल गई थी, लेकिन इस एमओयू पर हस्ताक्षर करने के लिए उचित अवसर नहीं मिल पाया था, क्योंकि 2019 के अंत और 2020 की शुरुआत में कोविड –19 महामारी के कारण कुछ यात्राओं को रद्द पड़ा था। वीआरआरके/एमजी/एएम/जे
प्रधानमंत्री ने एग्जाम वारियर्स के अद्यतन संस्करण की घोषणा की

प्रधानमंत्री श्री नरेन्द्र मोदी ने एग्जाम वारियर्स के अद्यतन संस्करण की घोषणा पर प्रसन्नता व्यक्त की। उन्होंने कहा कि एग्जाम वारियर्स के नए संस्करण को छात्रों, अभिभावकों और शिक्षकों से प्राप्त मूल्यवान जानकारी से समृद्ध किया गया है। उन्होंने यह भी कहा कि नए भागों को जोड़ा गया है, जो विशेष रूप से माता–पिता और शिक्षकों के लिए रुचिकर सिद्ध होंगे। उन्होंने कहा, "हम सभी को अपने नौजवानों की मदद करनी चाहिए, क्योंकि वे परीक्षाओं में शामिल होने जा रहे हैं!" ट्वीट्स की एक श्रृंखला में, प्रधानमंत्री ने कहा, "चूँकि परीक्षा सत्र शुरू हो रहे हैं, मुझे यह साझा करने में खुशी हो रही है कि #ExamWarriors का अद्यतन संस्करण अब उपलब्ध है। पुस्तक में नए मंत्र और कई रोचक गतिविधियाँ हैं। पुस्तक परीक्षा से पहले तनाव मुक्त रहने की आवश्यकता की पुष्टि करती है। परीक्षा की तैयारी को मजेदार कैसे बनाएं? क्या कुछ दिलचस्प चीज़ें है, जो हम तैयारी के दौरान घर पर बैठकर कर सकते हैं? इसका एक समाधान है … नमो (NaMo) एप पर एक नया #ExamWarriors मॉड्यूल। इसमें छात्रों और अभिभावकों के लिए कई संवाद आधारित गतिविधियाँ हैं। #ExamWarriors के नए संस्करण को छात्रों, अभिभावकों और शिक्षकों के प्राप्त बहुमूल्य इनपुट से समृद्ध किया गया है। नए भागों को जोड़ा गया है, जो विशेष रूप से माता–पिता और शिक्षकों को रुचि प्रदान करेंगे। हम सभी को अपने नौजवानों की मदद करनी चाहिए, क्योंकि वे परीक्षाओं में शामिल होने जा रहे हैं!” एमजी / एएम / जेके
प्रधानमंत्री ने आजमगढ़ में पूर्वांचल एक्सप्रेसवे का शिलान्यास किया

प्रधानमंत्री श्री नरेन्द्र मोदी ने आज उत्तर प्रदेश के आजमगढ़ में पूर्वांचल एक्सप्रेसवे का शिलान्यास किया। एक विशाल जनसमूह को संबोधित करते हुए, उन्होंने इस अवसर को राज्य की विकास यात्रा में एक नए अध्याय की शुरुआत बताया। उन्होंने मुख्यमंत्री योगी आदित्यनाथ के नेतृत्व की सराहना की और कहा कि राज्य सरकार राज्य में विकास के लिए एक अनुकूल वातावरण तैयार करने के लिए काम कर रहे हैं। उन्होंने कहा कि राज्य सरकार समाज के विभिन्न वर्गों की बेहतरी के लिए काम कर रही है। प्रधानमंत्री ने कहा कि 340 किमी लंबी पूर्वांचल एक्सप्रेसवे उन शहरों तथा नगरों का कायाकल्प कर देगी जिनसे होकर यह गुजरेगी। उन्होंने कहा कि यह दिल्ली और गाजीपुर के बीच भी द्रुत संपर्क उपलब्ध कराएगी। उन्होंने कहा कि एक्सप्रेसवे के साथ साथ नए उद्योग एवं संस्थान विकसित होंगे। उन्होंने बताया कि एक्सप्रेसवे क्षेत्र में ऐतिहासिक महत्व के स्थानों में पर्यटन को भी बढ़ावा देगी। श्री नरेन्द्र मोदी ने कहा कि आज विकास के लिए संपर्क आवश्यक है। उन्होंने कहा कि उत्त्र प्रदेश में राष्ट्रीय राजमार्ग नेटवर्क चार सालों में लगभग दोगुना हो गया है। इस परिप्रेक्ष्य में प्रधानमंत्री ने वायु संपर्क एवं जल संपर्क के क्षेत्र में की गई पहलों की भी चर्चा की। उन्होंने कहा कि देश के पूर्वी क्षेत्र को विकास के एक नए गलियारा के रूप में विकसित करने के प्रयास किए जा रहे हैं। प्रधानमंत्री ने ‘सबका साथ सबका विकास‘ के अपने विजन को दुहराया और क्षेत्र के संतुलित विकास पर जोर दिया। डिजिटल कनेक्टिविटी के बारे में उन्होंने उल्लेख किया कि अभी तक एक लाख पंचायतों के लिए ऑप्टिकल फाइबर कनेक्टिविटी उपलब्ध कराए गए हैं और यह भी कहा कि तीन लाख समान सेवा केंद्र लोगों के जीवन को सरल बना रहे हैं। प्रधानमंत्री ने प्रधानमंत्री आवास योजना, प्रधानमंत्री ग्राम सड़क योजना एवं केंद्र सरकार की अन्य कल्याणकारी योजनाओं जैसी विकास पहलों की चर्चा की। उन्होंने खरीफ फसलों के एमएसपी में हाल की बढोतरी का भी उल्लेख किया, जिससे किसानों को लाभ पहुंचेगा। प्रधानमंत्री ने कुछ तत्वों द्वारा उस कानून को बाधित किए जाने की आलोचना की जिससे ‘तीन तलाक‘ से मुस्लिम महिलाओं को सुरक्षा मिलेगी। उन्होंने इस कानून को एक वास्तविकता बनाने के प्रयासों के प्रति दृढ़ संकल्प जताया। उन्होंने कहा कि केंद्र सरकार एवं उत्तर प्रदेश राज्य सरकार दोनों के लिए ही राष्ट्र और इसके लोग सबसे अधिक महत्वपूर्ण हैं। प्रधानमंत्री ने कहा कि केंद्र सरकार ने इस क्षेत्र के बुनकरों के लिए भी कदम उठाए हैं। इस परिप्रेक्ष्य में उन्होंने आधुनिक मशीनों, कम ब्याज पर ऋण एवं वाराणसी में व्यापार सुगमीकरण केंद्र का उल्लेख किया। उन्होंने राज्य सरकार द्वारा की गई पहलों का भी उल्लेख किया।
प्रधानमंत्री ने पहले संविधान‍ दिवस के ऐतिहासिक अवसर पर लोगों को बधाई दी; भारतीय संविधान में डॉ. बाबा साहेब अम्‍बेडकर के योगदान के लिए उन्‍हें नमन किया

प्रधानमंत्री श्री नरेन्‍द्र मोदी ने पहले संविधान दिवस के ऐतिहासिक अवसर पर देश के लोगों को बधाई दी है। प्रधानमंत्री ने भारतीय संविधान में डॉ. बाबा साहेब अम्‍बेडकर के योगदान के लिए उन्‍हें नमन किया। प्रधानमंत्री ने कहा, “पहले संविधान दिवस के ऐतिहासिक अवसर पर राष्‍ट्र की जनता को बधाई। यह दिवस आपको संविधान के बारे में और अधिक जानकारी हासिल करने के लिए प्रेरित करे। यह दिवस भारत के संविधान निर्माण के लिए अथक प्रयास करने वाले उन सभी महान महिलाओं और पुरूषों के प्रति श्रद्धांजलि है, जिस पर हमें गर्व है। डॉ. बाबा साहेब अम्‍बेडकर के उत्‍कृष्‍ट योगदान को स्‍मरण किये बिना हमारे संविधान का उल्‍लेख अधूरा होगा। मैं उन्‍हें सलाम करता हूं। हमारे संविधान के आदर्शों और मूल्‍यों को हम हमेशा बनाये रखें और ऐसे भारत का निर्माण करें जिस पर हमारे संस्‍थापक प्रणेताओं को अति गर्व हो।”
प्रधानमंत्री ने बंगबंधु शेख मुजीबुर्रहमान रहमान को उनकी जयंती पर श्रद्धांजलि दी

प्रधानमंत्री श्री नरेन्द्र मोदी ने बंगबंधु शेख मुजीबुर्रहमान रहमान को उनकी जयंती पर श्रद्धांजलि दी है। प्रधानमंत्री ने कहा, "मानवाधिकार और स्वतंत्रता के शूरवीर, बंगबंधु शेख मुजीबुर्रहमान रहमान को उनकी जयंती पर हार्दिक श्रद्धांजलि। वह सभी भारतीयों के लिए भी एक नायक हैं। ऐतिहासिक #मुजीबबोर्शो समारोह के लिए इस महीने बांग्लादेश की यात्रा करना मेरे लिए गौरव का विषय होगा’’।
मंत्रिमंडल ने हैंडीक्राफ्ट्स एंड हैंडलूम्स एक्सपोर्ट कॉरपोरेशन ऑफ इंडिया लिमिटेड को बंद करने की मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने वस्त्र मंत्रालय के प्रशासनिक नियंत्रण के अधीन हैंडीक्राफ्ट एंड हैंडलूम्स कॉरपोरेशन ऑफ इंडिया लिमिटेड (एचएचईसी) को बंद करने की स्वीकृति दे दी है। कॉरपोरेशन में 59 स्थायी कर्मचारी हैं और 6 मैनेजमेंट प्रशिक्षु हैं। सभी स्थायी कर्मचारियों और मैनेजमेंट प्रशिक्षुओं को सार्वजनिक उद्यम विभाग द्वारा निर्धारित तौर-तरीकों के अनुसार स्वैच्छिक अवकाश प्राप्ति योजना (वीआरएस) का लाभ उठाने का अवसर दिया जाएगा। इस मंजूरी से नहीं चलने और आय नहीं अर्जित करने वाले केंद्रीय सार्वजनिक क्षेत्र के बीमार उद्यमों के वेतन मद में बढ़ते जा रहे खर्च को घटाने में सरकारी खजाने को लाभ होगा। वित्त वर्ष 2015-16 से कॉरपोरेशन लगातार घाटे में चल रहा है और अपने संचालन खर्चों को पूरा करने के लिए पर्याप्त आय अर्जित नहीं कर रहा। इसको पुनर्जीवित करने की संभावना बहुत ही कम है, इसलिए कंपनी को बंद करना आवश्यक है।
प्रधानमंत्री 17 सितंबर को मध्य प्रदेश की यात्रा पर जायेंगे

प्रधानमंत्री श्री नरेन्द्र मोदी 17 सितंबर को मध्य प्रदेश की यात्रा पर जायेंगे। प्रधानमंत्री सुबह करीब 10:45 बजे कुनो राष्ट्रीय उद्यान में चीतों को रहने के लिए मुक्त करेंगे। उसके बाद दोपहर करीब 12 बजे वे कराहल, श्योपुर में महिला एसएचजी सदस्यों/सामुदायिक संसाधन व्यक्तियों के साथ एसएचजी सम्मेलन में भाग लेंगे। कुनो राष्ट्रीय उद्यान में प्रधानमंत्री कुनो राष्ट्रीय उद्यान में प्रधानमंत्री द्वारा जंगली चीतों को रहने के लिए मुक्त करना; भारत के वन्य जीवन और वन्य जीवों के आवास को पुनर्जीवित करने एवं इसमें विविधता लाने के उनके प्रयासों का हिस्सा है। चीता को 1952 में भारत से विलुप्त घोषित कर दिया गया था। जिन चीतों को उद्यान में छोड़ा जाएगा, वे नामीबिया के हैं और उन्हें इस साल की शुरुआत में हुए समझौता ज्ञापन के तहत लाया गया है। भारत में चीता को फिर से पेश करने का कार्य, प्रोजेक्ट चीता के तहत किया जा रहा है, जो बड़े जंगली मांसाहारी जानवर के अंतर-महाद्वीपीय स्थानांतरण से जुड़ी दुनिया की पहली परियोजना है। चीता भारत में खुले जंगल और घास के मैदान के इकोसिस्‍टम की बहाली में मदद करेंगे। यह कार्यक्रम जैव विविधता के संरक्षण में मदद करेगा और इससे जल सुरक्षा, कार्बन अवशोषण और मिट्टी की नमी संरक्षण जैसी इकोसिस्‍टम प्रक्रियाओं को बेहतर बनाने में मदद मिलेगी, जिससे समाज को बड़े पैमाने पर लाभ प्राप्त होगा। पर्यावरण संरक्षण और वन्यजीव संरक्षण के सन्दर्भ में प्रधानमंत्री की प्रतिबद्धता के अनुरूप इस प्रयास से पर्यावरण विकास और पर्यावरण पर्यटन गतिविधियों के जरिये स्थानीय समुदाय के लिए आजीविका के अवसरों में वृद्धि होगी। एसएचजी सम्मेलन में प्रधानमंत्री प्रधानमंत्री श्योपुर के कराहल में आयोजित किए जा रहे एसएचजी सम्मेलन में भाग लेंगे। सम्मेलन में हजारों महिला स्वयं सहायता समूह (एसएचजी) के सदस्य/सामुदायिक संसाधन व्यक्तियों भाग लेंगे, जिन्हें दीनदयाल अंत्योदय योजना-राष्ट्रीय ग्रामीण आजीविका मिशन (डीएवाई-एनआरएलएम) के तहत बढ़ावा दिया जा रहा है। कार्यक्रम के दौरान, प्रधानमंत्री पीएम कौशल विकास योजना के तहत विशेष रूप से कमजोर जनजातीय समूहों (पीवीटीजी) के लिए चार कौशल केंद्रों का भी उद्घाटन करेंगे। डीएवाई-एनआरएलएम का लक्ष्य ग्रामीण गरीब परिवारों को चरणबद्ध तरीके से स्वयं सहायता समूहों में शामिल करना और उनकी आजीविका में विविधता लाने एवं उनकी आय तथा जीवन की गुणवत्ता में सुधार के लिए दीर्घकालिक सहायता प्रदान करना है। मिशन; घरेलू हिंसा, महिला शिक्षा और महिलाओं से जुड़ी अन्य चिंताओं, पोषण, स्वच्छता, स्वास्थ्य आदि मुद्दों पर जागरूकता पैदा करने और व्यवहार परिवर्तन संवाद के माध्यम से महिला एसएचजी सदस्यों को सशक्त बनाने की दिशा में भी काम कर रहा है।
प्रधानमंत्री ने श्री गुरु नानक देव जी के जीवन पर आधारित पुस्तक का विमोचन किया

प्रधानमंत्री श्री नरेन्द्र मोदी ने श्री गुरु नानक देव जी के जीवन और आदर्शों पर एक पुस्तक का विमोचन किया। एक ट्वीट में श्री मोदी ने कहा, “श्री गुरु नानक देव जी के जीवन और आदर्शों पर आधारित एक पुस्तक का विमोचन किया। इस पुस्तक को चंडीगढ़ में रहने वाले श्री कृपाल सिंह जी ने लिखा है।”
सेंट्रल बैंक ऑफ श्रीलंका (सीबीएसएल) द्वारा हासिल की गई 1.1 अरब अमेरिकी डॉलर की मौजूदा मुद्रा विनिमय सुविधा की मूल्‍यांकन तिथि को आगे बढ़ाने के प्रस्‍ताव को कैबिनेट की मंजूरी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल (कैबिनेट) ने सेंट्रल बैंक ऑफ श्रीलंका (सीबीएसएल) द्वारा भारतीय रिजर्व बैंक से हासिल की गई 1.1 अरब अमेरिकी डॉलर की मौजूदा मुद्रा विनिमय सुविधा की मूल्‍यांकन तिथि को 8 मार्च, 2016 तक बढ़ाने के प्रस्‍ताव को अपनी पूर्वव्‍यापी मंजूरी दे दी है। इससे पहले इसका पुनर्भुगतान 3 मार्च, 2016 तक करना तय किया गया था। इस प्रस्‍ताव को मंजूरी मिल जाने से श्रीलंका को वैकल्‍पिक व्‍यवस्‍था होने तक अस्‍थायी राहत मिल जाएगी। केंद्रीय मंत्रिमंडल ने श्रीलंका को 700 मिलियन अमेरिकी डॉलर की विशेष विनिमय सुविधा देने के प्रस्‍ताव को भी अपनी मंजूरी दे दी है, जो तीन माह की अवधि तक अथवा श्रीलंका द्वारा आईएमएफ सुविधा को हासिल किए जाने तक की अवधि, इसमें से जो भी पहले हो, के लिए मान्‍य होगी। इस प्रस्‍ताव को स्‍वीकृति मिल जाने से श्रीलंका को अपनी आर्थिक स्थिरता के साथ-साथ आधिकारिक भंडार को भी मजबूत करने में मदद मिलेगी, जिनमें वर्ष 2015 के दौरान कमी का रुख देखने को मिला। अमेरिका द्वारा ब्‍याज दर में बढ़ोतरी किए जाने के अनुमान के प्रतिकूल असर की वजह से ही ऐसा हुआ। इससे श्रीलंका के साथ भारत के द्विपक्षीय रिश्‍ते एवं आर्थिक संबंध और ज्‍यादा मजबूत होंगे, जो सार्क और दक्षिण एशिया में भारत का महत्‍वपूर्ण भागीदार है।
देश के हर निर्धन को पक्का घर देने के लिये सरकार महत्त्वपूर्ण कदम उठा रही हैः प्रधानमंत्री

प्रधानमंत्री आवास योजना के अंतर्गत तीन करोड़ से अधिक मकान बनाये गये प्रधानमंत्री श्री नरेन्द्र मोदी ने कहा है कि देश के हर निर्धन को पक्का घर देने के लिये सरकार महत्त्वपूर्ण कदम उठा रही है। उन्होंने यह भी बताया कि प्रधानमंत्री आवास योजना के अंतर्गत तीन करोड़ से अधिक मकान बनाये जा चुके हैं। सभी घर मूलभूत सुविधाओं से युक्त हैं और ये घर महिला सशक्तिकरण के प्रतीक बन गये हैं। प्रधानमंत्री ने ट्वीट किया हैः “देश के हर गरीब को पक्का मकान देने के संकल्प में हमने एक अहम पड़ाव तय कर लिया है। जन-जन की भागीदारी से ही तीन करोड़ से ज्यादा घरों का निर्माण संभव हो पाया है। मूलभूत सुविधाओं से युक्त ये घर आज महिला सशक्तिकरण का प्रतीक भी बन चुके हैं।”
मंत्रिमंडल ने बीमारू/घाटे में चल रहे केन्‍द्रीय सार्वजनिक उपक्रमों को समयबद्ध तरीके से बंद करने एवं उनकी चल एवं अंचल संपत्तियों के निपटारे के लिए संशोधित दिशानिर्देशों को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने आज मंत्रिमंडल ने बीमारू/घाटे में चल रहे केन्‍द्रीय सार्वजनिक उपक्रमों (सीपीएसई) को समयबद्ध तरीके से बंद करने एवं उनकी चल एवं अंचल संपत्तियों के निपटारे के लिए सार्वजनिक उपक्रम विभाग (डीपीई) के संशोधित दिशानिर्देशों को मंजूरी दे दी है। संशोधित दिशानिर्देशों से बीमारू/घाटे में चल रहे केन्‍द्रीय सार्वजनिक उपक्रमों को बंद करने की योजनाओं को लागू करने में हो रही देरी से निपटने में मदद मिलेगी। ये दिशानिर्देश डीपीई द्वारा सितम्‍बर 2016 में जारी दिशानिर्देश की जगह लेंगे। इन दिशानिर्देशों से सीपीएसई को बंद करने के लिए विभिन्‍न प्रक्रियाओं को तेजी से पूरा करने के लिए एक व्‍यापक ढांचा उपलब्‍ध होगा। इसके तहत सीपीएसई को चरणबद्ध तरीके से बंद करने के लिए महत्‍वपूर्ण पड़ाव, इस प्रक्रिया से संबंधित मंत्रालयों/विभागों/सीपीएसई आदि की जिम्‍मेदारियां तय होंगी। इन दिशानिर्देशों के तहत प्रशासनिक मंत्रालयों/विभागों एवं सीपीएसई द्वारा कार्य योजना पहले से ही तैयार करने, सीपीएसई को बंद करने का प्रस्‍ताव तैयार करने, वैधानिक मुद्दों एवं अन्‍य दायित्‍व तय करने और इन सीपीएसई की चल एवं अचल संपत्तियों को समयबद्ध तरीके से निपटाने में मदद मिलेगी। इन दिशानिर्देशों के तहत बंद होने केन्‍द्रीय सार्वजनिक उपक्रमों की भू-संपत्तियों के इस्‍तेमाल में आवास एवं शहरी विकास मंत्रालय (एमओएचयूए) के संबद्ध दिशानिर्देशों के तहत किफायती आवासीय परियोजनाओं में किया जाएगा। चूंकि इन केन्‍द्रीय सार्वजनिक उपक्रमों में कर्मचारी अभी भी कार्यरत हैं, इसलिए सरकार ने निर्णय लिया है कि उन्‍हें कोई कठिनाई नहीं होनी चाहिए। इसी क्रम में सभी कार्यरत कर्मचारियों को 2007 के राष्‍ट्रीय वेतन भत्‍ते पर वीआरएस देने के लिए एकसमान नीति तैयार की जा रही है। ये दिशानिर्देश उन सभी बीमारू/घाटे में चल रहे सार्वजनिक उपक्रमों पर लागू होंगे, जो – घाटे में चल रहे सार्वजनिक उपक्रमों की भूखंड उपलब्‍ध होंगे।
प्रधानमंत्री ने महाराष्ट्र के नासिक में हुई बस दुर्घटना पर दुख व्यक्त किया

प्रधानमंत्री श्री नरेन्द्र मोदी ने महाराष्ट्र के नासिक में हुई एक दुखद बस दुर्घटना में लोगों की मौत पर शोक व्यक्त किया है। पीएम ने दुर्घटना में घायल हुए लोगों के शीघ्र स्वस्थ होने की कामना भी की। प्रधानमंत्री ने प्रधानमंत्री राष्ट्रीय राहत कोष (पीएमएनआरएफ) से बस दुर्घटना के प्रत्येक मृतक के निकटतम परिजन को 2 लाख रुपये और प्रत्येक घायल व्यक्ति को 50,000 रुपये की अनुग्रह राशि देने की भी घोषणा की है। प्रधानमंत्री कार्यालय ने ट्वीट किया; "नासिक में हुई बस दुर्घटना से दुखी हूं। मेरी संवेदनाएं उन लोगों के साथ हैं, जिन्होंने इस दुर्घटना में अपने प्रियजनों को खो दिया है। घायल लोग जल्द से जल्द ठीक हो जाएँ। स्थानीय प्रशासन प्रभावित लोगों को हर संभव सहायता प्रदान कर रहा है: पीएम नरेन्द्र मोदी" "नासिक में बस में आग लगने की दुर्घटना के प्रत्येक मृतक के निकटतम परिजन को पीएमएनआरएफ से 2 लाख रुपये की अनुग्रह राशि दी जाएगी। घायलों को 50,000 रुपये दिए जाएंगे: पीएम नरेन्द्र मोदी " एमजी/एएम/जेके
प्रधानमंत्री ने लक्षद्वीप के प्रशासक श्री दिनेश्वर शर्मा के निधन पर शोक व्यक्त किया

प्रधानमंत्री श्री नरेन्द्र मोदी ने लक्षद्वीप के प्रशासक श्री दिनेश्वर शर्मा के निधन पर दुःख व्यक्त किया है। श्री मोदी ने एक ट्वीट संदेश में कहा, "लक्षद्वीप के प्रशासक श्री दिनेश्वर शर्मा ने लंबे समय तक भारत के पुलिस और सुरक्षा तंत्र में महत्वपूर्ण योगदान दिया। उन्होंने अपने पुलिसिंग करियर के दौरान कई संवेदनशील आतंकी हमलों और विद्रोही गतिविधियों से निपटने के दायित्व का निर्वहन किया। उनके निधन से बहुत दुःख हुआ है। उनके परिवार के प्रति हमारी संवेदना है। ओम शांति।"
प्रधानमंत्री ने नई दिल्ली में सामूहिक योग प्रदर्शन का नेतृत्व किया

आज योगाभ्यास करने वाले समुदाय का सूर्यास्त नहीं होगा : प्रधानमंत्री। प्रधानमंत्री श्री नरेन्द्र मोदी ने आज विश्व में मनाए जा रहे पहले अंतर्राष्ट्रीय योग दिवस के अवसर पर नए योग-युग के शुरुआत की घोषणा की। नई दिल्ली में राजपथ पर सामूहिक योग प्रदर्शन का नेतृत्व करते हुए प्रधानमंत्री ने कहा कि यह दिवस विश्व के विभिन्न हिस्सों में मनाया जा रहा है इसलिए योगाभ्यास करने वाले समुदाय का सूर्य अस्त नहीं होगा। प्रधानमंत्री ने कहा कि आज पहला अंतर्राष्ट्रीय योग दिवस ही नहीं है बल्कि यह एक नए युग की शुरुआत है जो शांति और सद्भाव के लिए मानवता को प्रेरणा देगा। प्रधानमंत्री ने उन प्राचीन संतों, योग गुरुओं और योगाभ्यास करने वालों के योगदान का स्मरण किया, जो आज योग को जो स्थान हासिल हुआ है उसे इस मुकाम तक पहुंचाने के लिए सदियों से कार्य कर रहे हैं। उन्होंने कहा कि विकास और तकनीकी के विभिन्न क्षेत्रों में जैसे मानवता आगे बढ़ी है वैसे ही मानव जाति को भी प्रगति करनी चाहिए और इसके लिए योग एक मार्ग है। उन्होंने कहा कि योग केवल कसरत ही नहीं है बल्कि मन और शरीर के बीच संतुलन स्थापित करता है तथा व्यक्ति की आंतरिक शक्ति को बढ़ाने में भी मदद करता है। प्रधानमंत्री ने विश्व के उन सभी देशों का आभार प्रकट किया, जिन्होंने आज अंतर्राष्ट्रीय योग दिवस मनाया। उन्होंने उन 177 देशों का भी धन्यवाद किया जिन्होंने 21 जून को अंतर्राष्ट्रीय योग दिवस के रूप में मनाने के लिए संयुक्त राष्ट्र में उनके प्रस्तांव का समर्थन किया था। बाद में प्रधानमंत्री ने राजपथ पर सामूहिक योग प्रदर्शन में हिस्सा लिया।